ভগত সিং সবসময়ই দেশপ্রেমিক ভারতীয়দের কাছে মর্যাদা পুরুষ হিসেব গণ্য হয়ে এসেছেন। তিনি স্বাধীনতা সংগ্রামের বৈপ্লবিক প্রতীক। এখানে লুকোছাপার কিছু নেই যে ভগত সিংয়ের সঙ্গে গান্ধিজীর চিন্তা ও চেতনার পার্থক্য ছিল। ভগতের সশস্ত্র বিপ্লবের পন্থাকে কখনওই মেনে নেননি মহাত্মা। কিন্তু ১৯৩১ এ ভগতের ফাঁসির ঘটনায় গোটা দেশ বিমোহিত হয়ে পড়েছিল এটাও খুবই সত্যি। সুখদেব, রাজগুরুর সঙ্গে ২৩ বছরের ভগতের ফাঁসি গোটা দেশের বৈপ্লবিক চেতনাকে সেদিন নাড়িয়ে দিয়েছিল। কিন্তু ভগত সিংয়ের মত বৈপ্লবিক চরিত্রকে রাজনৈতিক কারণে হাইজ্যাক করার চেষ্টা করছে বিজেপি, আরএসএস এবং তাদের সঙ্গীসাথী সাকরেদরা তার একটা ভিন্ন কারণ আছে। এবং সেই কারণটা কখনওই প্রেরণা জাগায় না। কিছুদিন আগে সর্দার প্যাটেল, সুভাষ চন্দ্র বোসকে নিয়েও কম দড়ি টানাটানি হয়নি। এদের কারও সাথেই আরএসএস এর কোনও যোগ ছিল না। এবং সংগঠন হিসেবে আরএসএস কখনওই ভারতের স্বাধীনতা সংগ্রামে অংশগ্রহণ করেনি। দুজনেই কংগ্রেসের ডাকসাইটে নেতা ছিলেন। মতাদর্শের প্রশ্নে রাষ্ট্রীয় স্বয়ং সেবক সংঘের প্রতি যদি বা সামান্য ঝোঁক সর্দার প্যাটেলের ক্ষেত্রে থেকেও থাকে, কিন্তু সুভাষ বোস তো তার একদম বিপরীত মেরুর বাসিন্দা ছিলেন। তিনি সমাজতান্ত্রিক বিপ্লবী ছিলেন। একই ভাবে ভগত সিংয়ের ক্ষেত্রেও এটা সত্যি, যে তিনিও মতাদর্শের দিক থেকে আরএসএসের বিপরীত মেরুর বিপ্লবী ছিলেন। আমি নিশ্চিত, যদি তিনি বেঁচে থাকতেন তবে বর্তমান মোদি সরকার এবং আরএসএসের তীব্র সমালোচক হতেন। জওহরলাল নেহরু বিশ্ববিদ্যালয় নিয়ে সংঘপরিবার এবং মোদির ভূমিকা ভগত সিংকে ক্রুদ্ধই করত। আরএসএস এবং মোদি সরকার জেএনইউকে জঙ্গি এবং দেশাত্মবোধহীন, জাতীয়তাবোধহীনদের আস্তানা হিসেবে প্রচার করতে শুরু করে দিয়েছে। কম্যুনিজমের বিরুদ্ধে আরএসএসের চিরকালীন ঘৃণা ছিলই। আর জেএনইউ চিরকালই কম্যুনিস্ট বুদ্ধিজীবীদের শক্ত ঘাঁটি। ফলে কাদা ছিটোনোর খেলায় চিরকালই জেএনইউ আরএসএসের টার্গেট। ভারতবিরোধী স্লোগানবাজি জেএনইউকে কলঙ্কিত করার সুবর্ণ সুযোগটা ভালো ভাবেই করে দিয়েছে। দারুণ রাজনৈতিক সুযোগ হাতছাড়া করেনি গেরুয়া শিবির। ভগত সিংকে এখনই ওদের প্রয়োজন পড়ল। আর এখানেই আমি স্তম্ভিত। কারণ জাতীয়তাবাদী দেশপ্রেমিক হওয়ার মাপকাঠি হিসেবে ভগতকে সামনে তুলে ধরতে ওঁরা এখন মরিয়া।